Okresná prokuratúra Bratislava V 
Prokofievova 4, 851 01 Bratislava 5

Sp. zn. : 2 Pv 10/13/1105	Bratislava V, 20.6.2013
EEČ : 2-12-213-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona

Rozhodol: 	prokurátorka Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené vyšetrovateľom PZ z OR PZ XXXXX V Odboru kriminálnej polície pod sp. zn. XXXXX na tom skutkovom základe, že

hoci mu z ustanovenia § 62 a nasl. zákona č. 36/2005 Z. z. o rodine v znení neskorších predpisov vyplýva povinnosť prispievať na výživu svojich detí XXXXX, nar. XXXXX a XXXXX, nar. XXXXX a hoci mu bol rozsah tejto povinnosti deklarovaný rozsudkom Okresného súdu XXXXX V, č.k. XXXXX zo dňa XXXXX, právoplatným dňa XXXXX v sume 30,- € na každé dieťa mesačne vždy do 15.dňa v mesiaci vopred k rukám matky XXXXX, bytom XXXXX, XXXXX túto povinnosť si napriek tomu, že živnostník s mesačným príjmom, ktorý mu umožňuje uhrádzať bežné výživné, v období od júla 2012 až doposiaľ neplnil, čím mu na bežnom výživnom v uvedenom období vznikol dlh vo výške 820,- € a  a bol trestným rozkazom Okresného súdu XXXXX V sp. zn. XXXXX zo dňa XXXXX právoplatným dňa XXXXX uznaný  vinným zo spáchania prečinu zanedbania povinnej výživy podľa § 207 ods. 1 Trestného zákona, 

lebo zanikla trestnosť činu.

Odôvodnenie:
Vyšetrovateľ PZ z  OR PZ XXXXX V Odboru kriminálnej polície uznesením sp. zn. ORP-XXXXX zo dňa XXXXX v zmysle § 199 ods. 1 Trestné poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie  XXXXX pre prečin zanedbania povinnej výživy podľa §  207 ods. 1, ods. 3 písm. c) Trestného zákona na skutkovom základe uvedenom v citovanom uznesení. Predmetné uznesenie bolo obvinenému doručené dňa 22.01.2013.

Dňa 17.06.2013 predložil vyšetrovateľ PZ tunajšej prokuratúre návrh na zastavenie trestného konania podľa § 215 ods. 1 písm. h) Trestného poriadku s poukazom na § 86 ods. 1 písm. a) Trestného zákona.

Preskúmaním na vec sa vzťahujúceho spisového materiálu som zistila, že návrh vyšetrovateľa PZ na postup podľa § 215 ods. 1 písm. h) Trestného poriadku s poukazom na § 86 ods. 1 písm. a) Trestného zákona je opodstatnený a dôvodný.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

Podľa § 207 ods. 1, ods. 3 písm. c) Trestného zákona (trestný čin zanedbania povinnej výživy) pácha ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, hoci bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený.

Podľa § 86 ods. 1 písm. a) Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Z predloženého spisového materiálu vyplýva, že obvinený XXXXX využil svojho práva v zmysle § 34 ods. 1 Trestného poriadku a odmietol k veci vypovedať.

Poškodená XXXXX pri svojom druhom výsluchu konanom dňa 12.06.2013 vypovedala, že jej obvinený dňa 09.06.2013 uhradil sumu 1.100,-eur, čím uhradil svoj dlh za obdobie od júla 2012 až doposiaľ, uhradil aj dlžné výživné za obdobie, pre ktoré bol v minulosti odsúdený. V súčasnosti voči obvinenému neeviduje žiadnu pozdlžnosť na výživnom, nakoľko túto si dodatočne splnil a neplnenie vyživovacej povinnosti voči deťom nemalo trvalo nepriaznivé následky, nakoľko jej finančne vypomáhala kamarátka.

S poukazom na uvedené skutočnosti mám za to, že v danom prípade boli splnené podmienky ustanovenia § 86 ods. 1 písm. a) Trestného zákona o účinnej ľútosti a preto som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Hildegarda Vojtková
prokurátorka